壽仲秉侍郎
作者：李流謙
朝代：宋

paragraphs: 今朝雲裾下星漢，明日冰輪十分滿。
今朝海實薦蟠桃，明日潮頭千丈高。
君才與月爭澄爽，君氣如潮同浩放。
如何不著廊廟中，不是考槃巖壑樣。
十年立朝兒輩驚，前日欲去親留行。
我雖流落未足恨，世間那有此友生。
躋堂奉觴祝耆耈，仙骨應須飲仙酒。
潮聲不斷月長圓，歲歲來爲主人壽。